J E G Y Z Ő K Ö N Y V

*KÖRMEND VÁROS ÖNKORMÁNYZATA*

***KÉPVISELŐ-TESTÜLETÉNEK***

***2023. szeptember 28-i rendkívüli nyílt üléséről***

 Határozat: 87 - 91/2023 (IX.28.)

 ***J E G Y Z Ő K Ö N Y V***

|  |  |
| --- | --- |
| *Készült*: | Körmend Város Önkormányzata Képviselő-testületének 2023. szeptember 28-i rendkívüli nyílt üléséről |
| *Jelen vannak:* | Bebes István, Belencsák István, Czvitkovics Gyula, Tóth Gábor, Dr. Hadnagy Ádám, Dr. Szabó Barna, Geosics László, Auer Miklós, Petrovics László, Zsebe Ferenc, Szép Dániel és Szlávik Csaba képviselő-testületi tagok  |
| *Távol van:* | dr. Stepics Anita jegyző és Szép Dániel képviselő-testületi tag |
| *Tanácskozási joggal meghívottak közül jelen van:*  |
|  | dr. Fábián Ágnes aljegyzőKósi Eszter IrodavezetőKörmendy-Szalai Mónika Irodavezető Tubolyné Balázs Nóra Irodavezető |

Bebes István polgármester köszönti a Képviselő-testület tagjait, megállapítja, hogy a Képviselő-testület 11 fővel jelen van, az határozatképes, az ülést 8 órakor megnyitja. A kiküldött napirendhez szóbeli kiegészítésként elmondja, hogy a 4. napirendi pontban szereplő tartozás elengedés tárgyú téma tárgyalását – az eddigi tapasztalatok összegyűjtése alapján – javasolja zárt ülés keretein belül, az 1. napirendi pontként megtárgyalni és utána foglalkozzon a városi kitüntetések napirendjével a Testület.

Szlávik Csaba képviselő-testületi tag a 4. napirendi pont zárt ülésen való tárgyalását alapjában véve jónak tartaná, csak nem a mai testületi ülésen. Ugyanis annyi új információt kapott a bizottsági ülésen, hogy ezt még át kellene gondolnia.

Bebes István polgármester kéri az általa feltett módosító javaslatról történő szavazást. Úgy gondolja, mindenképp kellene a zárt ülésen mai napon döntést hoznia a Képviselő-testületnek. A meghozott döntés eredményeként, annak megfelelően lehet tovább foglalkozni az üggyel.

A Képviselő-testület a módosított napirendet 9 igen szavazattal, 2 tartózkodás mellett elfogadja, és a következő napirendet hagyja jóvá:

N A P I R E N D

Nyílt ülés keretében:

1. Közterület elnevezése
Előterjesztő: Bebes István polgármester
2. Elővásárlási jog kapcsán nyilatkozattétel
Előterjesztő: Bebes István polgármester
3. 31/2023. (IV.26.) önkormányzati határozat módosítása

Előterjesztő: Bebes István polgármester

1. Csatlakozás a Bursa Hungarica felsőoktatási önkormányzati ösztöndíj pályázati rendszerhez
Előterjesztő: Bebes István polgármester
2. 2023. évi I. féléves beszámoló a helyi személyszállítás kapcsán
Előterjesztő: Bebes István polgármester

Zárt ülés keretében:

 1. Tartozás elengedés
 Előterjesztő: Bebes István polgármester

 2. Városi kitüntetések adományozása
 Előterjesztő: Bebes István polgármester

Bebes István polgármester annyit szeretne még hozzátenni, hogy az elmúlt Képviselő-testületi üléseken olyan tapasztalatok voltak, hogy a zárt ülésen elhangzottak nyilvánosságra kerültek, nemcsak a városba, hanem a sajtóba is. Felhívja a figyelmet a zárt ülés szabályaira, melyet mindenkinek be kell tartani, különös tekintettel a képviselőkre, akiknek ez az esküjében is szerepel. Kéri, mindenki ennek megfelelően viseltessen.

**N A P I R E N D:**

**1./ Közterület elnevezése**

 Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy három utca vonatkozásában kaptak jelzést, mely szerint az utca egy-egy szakászát képező ingatlanok esetében az utca elnevezése nincs feltüntetve az ingatlan-nyilvántartásban. A kiküldött térképmásolatokon látszanak ezek az utcarészek. Mivel ezek ténylegesen a József Attila, IV. Béla király, illetve a Gyógyszergyár utcának részét képezik, javasolja, hogy a testület ennek megfelelően nevezze el azokat. A testület határozatára az ingatlan-nyilvántartási bejegyzéshez van szükség.

Czvitkovics Gyula képviselő-testületi tag a Városfejlesztési és Városüzemeltetési Bizottság véleményét tolmácsolva támogatja a határozati javaslat elfogadását.

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete a javaslatot 11 igen szavazattal elfogadja, és a következő határozatot hozza:

**87****/2023. (IX.28) önkormányzati határozat**

Körmend Város Önkormányzata Képviselő-testülete úgy határoz, hogy a körmendi

* 189 hrsz-ú kivett helyi közút elnevezése József Attila utca;
* 186/4 hrsz-ú kivett közút elnevezése IV. Béla király utca;
* 1536/16 hrsz.-ú kivett közút elnevezése Gyógyszergyár utca legyen.

A Képviselő-testület felkéri a jegyzőt, hogy az elnevezést a szükséges nyilvántartásokon vezettesse át.

**2./ Elővásárlási jog kapcsán nyilatkozattétel**

 Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, ilyen napirendjük már volt korábban is. A Körmend, Szabadság tér 10. 1. emelet 2. szám alatti lakás eladása kapcsán kell nyilatkoznia a Testületnek, hogy élni kíván-e elővásárlási jogával, amely a társasház műemlék jellege miatt illeti meg az Önkormányzatot. Két üzlethelyiség van önkormányzati tulajdonban ebben az épületben. Erre fedezet a költségvetésben nincsen, ezért javasolja, hogy a Képviselő-testület úgy döntsön, hogy az Önkormányzat ne éljen az elővásárlási jogával.

Dr. Szabó Barna képviselő-testületi tag a Pénzügyi és Közbeszerzési Bizottság véleményét tolmácsolva támogatja a határozati javaslat elfogadását.

Czvitkovics Gyula képviselő-testületi tag a Városfejlesztési és Városüzemeltetési Bizottság véleményét tolmácsolva támogatja a határozati javaslat elfogadását.

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete a javaslatot 11 igen szavazattal elfogadja, és a következő határozatot hozza:

**88****/2023. (IX.28) önkormányzati határozat**

Körmend Város Önkormányzata Képviselő-testülete a körmendi 292/A/4 hrsz-ú ingatlan értékesítése során a Körmenden, 2023. szeptember 7-én létrejött „Adásvételi szerződés” megismerését követően úgy dönt, hogy nem kíván élni elővásárlási jogával.

**3./ 31****/2023. (IV.26.) önkormányzati határozat módosítása**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy a határozatban a Testület egy ingatlanrész értékesítéséről döntött. A döntés szerint magánszemély vásárolja meg az ingatlant, aki jelezte, hogy nem magánszemélyként, hanem egy új alapítású cég képviseletében vásárolná meg az ingatlant, melyben ő az egyik tulajdonostárs. Az adásvételi szerződés egyéb részei nem változnának.

Dr. Szabó Barna képviselő-testületi tag a Pénzügyi és Közbeszerzési Bizottság véleményét tolmácsolva támogatja a határozati javaslat elfogadását.

Czvitkovics Gyula képviselő-testületi tag a Városfejlesztési és Városüzemeltetési Bizottság véleményét tolmácsolva támogatja a javaslat elfogadását.

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete a javaslatot 11 igen szavazattal elfogadja, és a következő határozatot hozza:

**89****/2023. (IX.28) önkormányzati határozat**

Körmend Város Önkormányzata Képviselő-testülete a 31/2023. (IV.26.) határozatát akként módosítja, hogy a körmendi 1618/32 helyrajzi számú ingatlanból 1 094 m2 nagyságú területrészt Kocsis Tibor (9900 Körmend, Gizella K. u. 14.) helyett a BOKO Garázs Korlátolt Felelősségű Társaság (Körmend, Lenkei u. 10.) részére értékesíti ***5.030.000 Ft + ÁFA*** vételárért azzal, hogy a vevő a vételárat egy összegben köteles megfizetni az adásvételi szerződés megkötésétől számított 30 napon belül. Az adásvétel, az ingatlannyilvántartási bejegyzés és a telekalakítás összes költségét a Vevő viseli.

**4./ Csatlakozás a Bursa Hungarica felsőoktatási önkormányzati ösztöndíj pályázati rendszerhez**

 Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy az idei évben is lehetősége van az Önkormányzatnak a rendszerhez való csatlakozáshoz, mellyel hátrányos helyzetű, szociálisan rászoruló fiatalok részére tudnak támogatást nyújtani. Szeptember 29-ig van lehetőség nyilatkozni.

Dr. Hadnagy Ádám képviselő-testületi tag a Kulturális, Sport és Ifjúsági Ügyek Bizottság véleményét tolmácsolva támogatja a határozati javaslat elfogadását.

Dr. Szabó Barna képviselő-testületi tag a Pénzügyi és Közbeszerzési Bizottság véleményét tolmácsolva támogatja a határozati javaslat elfogadását.

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete a javaslatot 11 igen szavazattal elfogadja, és a következő határozatot hozza:

**90****/2023. (IX.28) önkormányzati határozat**

Körmend Város Önkormányzatának Képviselő-testülete

* Felhatalmazza a polgármestert, hogy aláírja a csatlakozásról szóló „Csatlakozási nyilatkozat”-ot a 2024. évi Bursa Hungarica Felsőoktatási Önkormányzati Ösztöndíjrendszerhez.
* Felhatalmazza a polgármestert, hogy aláírja a Bursa Hungarica Felsőoktatási Önkormányzati Ösztöndíjrendszer on-line adatbázisának használatáról szóló nyilatkozatot. Az adatok rögzítésével Szabó Ferenc köztisztviselőt bízza meg.
* Az ösztöndíjrendszer pénzügyi alapjaként 1 000 eFt-ot különít el, mely összeg tartalmazza az „A” és „B” típusú pályázat alapján támogatott hallgatók ösztöndíját is.

Határidő: 2023. szeptember 29.

**5./ 2023. évi I. féléves beszámoló a helyi személyszállítás kapcsán**

 Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy a Volánbusz Zrt. megküldte az Önkormányzat számára az első félévre vonatkozó beszámolóját. Az előző időszakhoz képest jelentős változás nincs, a szolgáltatás továbbra is veszteséges, így az Ön kormányzatnak mindehhez hozzá kell járulnia. A Képviselő-testület tagjai a beszámolót írásban megkapták, azt kiegészíteni nem kívánja.

Dr. Szabó Barna képviselő-testületi tag a Pénzügyi és Közbeszerzési Bizottság véleményét tolmácsolva támogatja a határozati javaslat elfogadását.

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete a javaslatot 11 igen szavazattal elfogadja, és a következő határozatot hozza:

**91****/2023. (IX.28) önkormányzati határozat**

Körmend Város Önkormányzata Képviselő-testülete a 2023. évi I. féléves helyi, autóbusszal végzett személyszállításról szóló, Volánbusz Zrt. által készített beszámolót elfogadja.

További kérdés, vélemény nem hangzik el. Bebes István a Képviselő-testület nyílt ülését 8 óra 22 perckor bezárja.

K. m. f.

 Bebes István dr. Stepics Anita

 polgármester jegyző h.